RITRATTI: Għat-tieni sena konsekuttiva l-Buskett nieqes mill-folol tan-nies fl-Imnarja Ritratti: Roger Azzopardi Il-festa tal-Imnarja, waħda mill-aktar dati importanti fil-kalendarju kulturali Malti, żvolġiet b'mod differenti mis-snin l-oħrajn. Dan hekk kif il-wirja agrarja, li kull sena tiżvolġi fil-Buskett, għat-tieni sena konsekuttiva ma żvolġietx, bil-Buskett ikun nieqes mis-solitu folol ta' nies li kull sena jmorru bi ħġarhom biex jiċċelebraw din il-festa tradizzjonali. Il-wirja agrarja bdiet tinżamm fl-1854 u kienet imnedija mill-Gvernatur Brittaniku William Reid. Jingħad li taħt il-Kavallieri, il-festa tal-Imnarja kienet timmarka l-unika ġurnata fis-sena fejn il-Maltin kienu jitħallew jikkaċċjaw u jieklu l-fenek selvaġġ, li solitament kien jinżamm għall-passtamep tal-kaċċa tal-kavallieri. Intant kif jidher f'xi ritratti li ttieħdu mill-fotografu ta' dan is-sit aktar kmieni dalgħodu fil-Buskett kien hemm xena kuntrastanti għal dik li mdorrijin biha qabel il-pandemija b'għadd żgħir ta' familji li għażlu li jmorru għal xi ħin ta' rikreazzjoni jew attività fiżika.